CELEX: 22021D2216
Language: ro
Date: 2021-11-26 00:00:00
Title: Decizia nr. 2/2021 a Consiliului de asociere UE-Iordania din 26 noiembrie 2021 de aprobare a prelungirii valabilității priorităților parteneriatului UE-Iordania [2021/2216]

14.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 447/12
               
            
         DECIZIA nr. 2/2021 A CONSILIULUI DE ASOCIERE UE-IORDANIA
         din 26 noiembrie 2021
         de aprobare a prelungirii valabilității priorităților parteneriatului UE-Iordania [2021/2216]
         CONSILIUL DE ASOCIERE UE-IORDANIA,
         având în vedere Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte,
         întrucât:
         
                     (1)
                  
                  
                     Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Iordania, pe de altă parte (1) (denumit în continuare „acordul”) a fost semnat la 24 noiembrie 1997 și a intrat în vigoare la 1 mai 2002.
                  
               
                     (2)
                  
                  
                     În temeiul articolului 91 din acord, Consiliului de asociere are competența de a lua deciziile corespunzătoare, în scopul îndeplinirii obiectivelor acordului.
                  
               
                     (3)
                  
                  
                     Articolul 101 din acord prevede că părțile iau toate măsurile generale sau specifice necesare pentru îndeplinirea obligațiilor care le revin în conformitate cu acordul și se asigură că obiectivele stabilite în acord sunt îndeplinite.
                  
               
                     (4)
                  
                  
                     Prin Decizia nr. 1/2016 (2), Consiliul de asociere a convenit asupra priorităților parteneriatului UE-Iordania pentru perioada 2016-2018, menite să le consolideze parteneriatul, cu scopul de a sprijini și consolida reziliența și stabilitatea Iordaniei, încercând, în același timp, să abordeze și impactul conflictului prelungit din Siria.
                  
               
                     (5)
                  
                  
                     Prin Decizia nr. 1/2018 (3), Consiliul de asociere a decis să prelungească prioritățile parteneriatului UE-Iordania până la 31 decembrie 2020.
                  
               
                     (6)
                  
                  
                     Într-un schimb de scrisori, cele două părți au convenit asupra faptului că ar trebui prelungită valabilitatea priorităților parteneriatului UE-Iordania ca document de orientare pentru consolidarea parteneriatului, până la adoptarea unor noi priorități actualizate ale parteneriatului.
                  
               
                     (7)
                  
                  
                     Articolul 10 din Regulamentul de procedură al Consiliului de asociere prevede posibilitatea adoptării unor decizii prin procedură scrisă în perioada dintre reuniuni, în cazul în care ambele părți convin astfel,
                  
               ADOPTĂ PREZENTA DECIZIE:
         
            Articolul 1
            Consiliul de asociere decide, prin procedură scrisă, că valabilitatea priorităților parteneriatului UE-Iordania, anexate la Decizia nr. 1/2016, se prelungește până la adoptarea de către Consiliul de asociere a unor noi priorități actualizate ale parteneriatului.
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 26 noiembrie 2021.
            
               
                  Pentru Consiliul de asociere UE-Iordania
               
               
                  Președintele
               
               Ayman SAFADI
            
         
         
            (1)  JO L 129, 15.5.2002, p. 3.
         
            (2)  Decizia nr. 1/2016 a Consiliului de asociere UE-Iordania din 19 decembrie 2016 convenind asupra Priorităților parteneriatului UE-Iordania (JO L 355, 24.12.2016, p. 31).
         
            (3)  Decizia nr. 1/2018 a Consiliului de asociere UE-Iordania din 12 decembrie 2018 de stabilire a prelungirii cu doi ani a priorităților parteneriatului UE-Iordania (JO L 8, 10.1.2019, p. 34).